Slovenska kronika, 10.9.2013


Naslov: Penina bo zorela v reki Savi
Napoved za voditelja:

Nekateri slovenski vinarji so pred leti že potopili svoje penine na zorenje v Jadransko morje. V vinski kleti Mastnak iz Krakovega pri Sevnici pa so se raje odločili, da svojo penino Valvasor potopijo v reko Savo. In to v novem Turističnem rekreacijskem centru Savus v Radečah, ki je bil odprt pred dnevi. Ideja za ta center se je porodila že pred desetimi leti, potem so kar šest let pridobivali razna soglasja za njegovo gradnjo. Ta je stala 650 tisoč evrov, v polovičnem znesku pa je bila financirana tudi iz Evropskih razvojnih skladov.
T- Iz Radeč GORAN ROVAN /

X- Snemalec in montažer Tomi Naglič /

Takole so s pomočjo dvigala v Savo spustili prvih 300 steklenic penine Valvasor. Na dnu reke, kjer je povprečna letna temperatura okoli 14 stopinj Celzija, bo penina zorela leto dni.
T- ZDRAVKO MASTNAK /
X- Vinska klet Mastnak /

"Namenjena bo predvsem ljudem, protokolu, energetiki, ljudem, ki danes živijo od reke Save in ob reki Savi, poslovnemu svetu ali pa navadnim ljudem, ki so v naših krajih na obisku. Prav gotovo bo v nekem višjem cenovnem razredu, kajti tega ni veliko." 
Gre za posebno polnitev penine Valvasor, ki so jo poimenovali Savus, saj bo zorela v novem splavarskem pristanišču in centru z enakim imenom.
T- MARIJA IMPERL /
X- direktorica KTRC Radeče /

"Seveda pa bo treba tle še kej dodat. Želimo nadgrajevat, dopolnjevat. Ker eno je splavarjenje, ki je že prepoznaven turističen produkt. Mi pa tukaj zdej želimo v naši novi Oštirki pravzaprav ponudit gostom nekaj več."
Ker Sava povezuje več držav, želijo da bi tudi penina Valvasor zorena v njej povezala ljudi, ki živijo ob njej.
T- ZDRAVKO MASTNAK /
X- Vinska klet Mastnak /

"Reka Sava je povezovalna reka, je najdaljša reka južnih Slovanov. Povezuje tri države, od Slovenije, Hrvaške in Srbije. In imamo idejo, da to kar danes smo za začetek naredili v Radečah ponovimo v Zagrebu in zaključimo v Beogradu."
V Radečah so prepričani, da bodo tudi s tem popestrili svojo turistično ponudbo in privabili nove goste. 

